En uheldig lastbilchauffør spildte dieselolie over en lang strækning på E45 natten til onsdag.

Det kunne være gået langt værre end det gjorde. En jernbjælke på 10 gange 10 centimeter og to meter i længden flød på motorvej E45 natten til onsdag, og havde en personbil ramt bjælken, kunne det have haft fatale følger. Det er indsatsleder ved Frederikshavn Kommunes beredskab René Bechs vurdering, men heldigvis var det en lastbil der mødte bjælken. - Det gav da noget af et bump, men han kunne køre videre. Jernstangen havde dog slået hul på hans dieseltank, så han tabte diesel på motorvejen over en længere strækning, fortæller indsatslederen. - Han kørte ind på den nærmeste rasteplads og fik ringet 112. Vi kom derud med skiltevogne og fik dirigeret den lille smule trafik der var, og så skulle der ellers ryddes op, siger René Bech. Alarmen indgik klokken 03.56, og når uheldet endelig skulle ske, var det et godt tidspunkt. - Det kunne ikke være meget bedre. Der var nærmest ingen trafik, da uheldet skete, og de var færdige med at rydde op omkring klokken 05.30, så der nåede heller ikke at komme den store morgentrafik.